สโมสรฟุตบอลกริมสบีทาวน์

**สโมสรฟุตบอลกริมสบีทาวน์** เป็นสโมสรฟุตบอลอาชีพตั้งอยู่ที่เมืองคลีธอร์ปส์ มณฑลนอร์ทอีสต์ลินคอล์นเชอร์ ประเทศอังกฤษ แข่งขันในอีเอฟแอลลีกทู ซึ่งเป็นระดับที่สี่ของระบบลีกฟุตบอลอังกฤษ 

สโมสรมีฉายาว่า "เดอะมารีเนอร์ส" ก่อตั้งขึ้นในชื่อ **สโมสรฟุตบอลกริมสบีเพลแฮม** เมื่อปี ค.ศ. 1878 ก่อนจะเปลี่ยนชื่อเป็นกริมสบีทาวน์ ในอีกหนึ่งปีต่อมา และย้ายมายังสนามเหย้าแห่งปัจจุบันคือบลันเดลล์พาร์ก ในปี ค.ศ. 1898 กริมสบีทาวน์เป็นทีมที่ประสบความสำเร็จมากที่สุดในบรรดาสามสโมสรอาชีพของลิงคอล์นเชอร์ โดยเป็นสโมสรเดียวที่เคยลงเล่นในลีกสูงสุดของอังกฤษ นอกจากนี้ ยังเป็นสโมสรเดียวในบรรดาสามสโมสรที่ผ่านเข้าถึงรอบรองชนะเลิศเอฟเอคัพ (ทำได้สองครั้ง ทั้งสองครั้งเกิดขึ้นในช่วงทศวรรษที่ 1930) นอกจากนี้ กริมสบียังใช้เวลาลงเล่นในลีกสูงสุดและลีกระดับสองของอังกฤษมากกว่าสโมสรใด ๆ จากลิงคอล์นเชอร์ อดีตผู้จัดการทีมที่โดดเด่นได้แก่บิลล์ แชงคลี ซึ่งต่อมาได้นำลิเวอร์พูลคว้าแชมป์ลีก 3 สมัย, เอฟเอคัพ 2 สมัย และยูฟ่าคัพ อีกหนึ่งสมัย และลอว์รี แมคเมเนมี ที่หลังจากช่วยทีมเลื่อนชั้นสู่ดิวิชั่นสามในปี ค.ศ. 1972 ก็ย้ายไปเซาแทมป์ตันและคว้าแชมป์เอฟเอคัพในปี ค.ศ. 1976 อลัน บัคลีย์ ถือเป็นผู้จัดการทีมที่ประสบความสำเร็จมากที่สุดของสโมสร โดยเขาคุมทีมสามช่วงระหว่างปี ค.ศ. 1988 ถึง ค.ศ. 2008 พาสโมสรเลื่อนชั้นได้สามครั้ง และยังนำทีมไปเล่นที่สนามเวมบลีย์สองนัดในฤดูกาล 1997–98 คว้าแชมป์ทั้งฟุตบอลลีกโทรฟีและรอบชิงชนะเลิศเพลย์ออฟ ฟุตบอลลีกดิวิชัน 2 อีกด้วย ในปี ค.ศ. 2008 บัคลีย์พา กริมสบี เดินทางสู่เมืองหลวงอีกครั้ง แต่พ่ายให้กับเอ็มเค ดอนส์ในรอบชิงชนะเลิศฟุตบอลลีกโทรฟี เดอะมารีเนอร์สยังเคยผ่านเข้าสู่รอบชิงชนะเลิศเพลย์ออฟฟุตบอลลีกทู ในปี ค.ศ. 2006 ที่มิลเลนเนียมสเตเดียมในเมืองคาร์ดิฟฟ์ แต่แพ้ให้กับเชลต์นัมทาวน์ 1–0 การไปเวมบลีย์ในปี ค.ศ. 2013 และ ค.ศ. 2016 ลงเอยด้วยความพ่ายแพ้ในรอบชิงชนะเลิศเอฟเอโทรฟีให้กับเรกซัม และเอฟซี ฮาลิแฟกซ์ ทาวน์ ตามลำดับ อีกทั้งพวกเขายังแพ้ที่สนามเดียวกันในเพลย์ออฟเนชันนัลลีกรอบชิงชนะเลิศปี ค.ศ. 2015 ให้กับบริสตอลโรเวอส์ ก่อนจะเลื่อนชั้นได้สำเร็จด้วยการคว้าชัยในรอบชิงชนะเลิศปี ค.ศ. 2016 เหนือฟอเรสต์กรีนโรเวอส์ กริมสบีตกชั้นจากฟุตบอลลีกอีกครั้งในปี ค.ศ. 2021 แต่สามารถเลื่อนชั้นกลับขึ้นมาได้ทันทีตั้งแต่ครั้งแรก ด้วยชัยชนะเหนือโซลิฮัลมัวร์สในรอบชิงชนะเลิศเพลย์ออฟเนชันนัลลีก ปี ค.ศ. 2022 ที่ลอนดอนสเตเดียม ในฤดูกาล 2022–23 กริมสบีทาวน์กลายเป็นทีมแรกในประวัติศาสตร์เอฟเอคัพที่เอาชนะทีมจากดิวิชันที่สูงกว่าถึงห้าทีม หลังจากชนะเซาแทมป์ตัน สโมสรจากพรีเมียร์ลีก 2–1 และผ่านเข้าสู่รอบก่อนรองชนะเลิศ ก่อนจะพ่ายให้กับไบรตันแอนด์โฮฟอัลเบียนในที่สุด

การตกชั้นของกริมสบีทาวน์ในปี ค.ศ. 2010 ทำให้พวกเขากลายเป็นสโมสรลำดับที่หกที่เคยลงแข่งขันทั้งห้าดิวิชันของฟุตบอลอังกฤษ (ต่อจาก วิมเบิลดัน, วีแกนแอทเลติก, คาร์ไลล์ยูไนเต็ด, ออกซฟอร์ดยูไนเต็ด และลูตันทาวน์ และก่อนเลย์ตันโอเรียนท์, นอตส์เคาน์ตี และโอลดัมแอทเลติก) จำนวนผู้เข้าชมรอบรองชนะเลิศเอฟเอคัพปี ค.ศ. 1939 ของกริมสบีที่ 76,962 คน ในการแข่งขันกับ วุลเวอร์แฮมป์ตันวอนเดอเรอส์ยังคงเป็นสถิติสูงสุดที่สนามโอลด์แทรฟฟอร์ดของแมนเชสเตอร์ ยูไนเต็ด ในปี ค.ศ. 1954 พวกเขากลายเป็นสโมสรอังกฤษทีมแรกที่แต่งตั้งผู้จัดการทีมชาวต่างชาติคือเอลเมร์ เบอร์เคสซี ชาวฮังการี ผู้เล่นที่ลงสนามมากที่สุดของสโมสรคือ จอห์น แมคเดอร์มอตต์ ที่ลงเล่นทั้งหมด 754 นัดระหว่างปี ค.ศ. 1987–2007 ส่วนดาวซัลโวสูงสุดคือ แพต โกลเวอร์ ทำไป 180 ประตูในช่วงปี ค.ศ. 1930–39

## อ้างอิง

หมวดหมู่:สโมสรฟุตบอลในลิงคอล์นเชอร์
หมวดหมู่:ก่อตั้งในประเทศอังกฤษในปี พ.ศ. 2421
หมวดหมู่:สโมสรฟุตบอลในประเทศอังกฤษ
กริมสบี
หมวดหมู่:สโมสรฟุตบอลในอิงกลิชฟุตบอลลีก
หมวดหมู่:ผู้ชนะเลิศในอีเอฟแอลโทรฟี
กริมสบี